|  |
| --- |
|  |
| Til relevante høringsparter | 17. juli 20152015-448 |

|  |
| --- |
|  |

# Høring over forslag til lov om ændring af lov om luftfart – Fri adgang til ankomst- og afgangsterminaler, trafikledelsesordninger på flyvepladsernes områder og opkrævning af betalinger

Vedlagt er forslag til ovenfor nævnte lov om ændring af lov om luftfart.

Lovforslaget har tidligere været i høring i perioden 10. april 2015 – 29. maj 2015. Idet der i høringsperioden blev udskrevet valg til Folketinget, sendes samme lovforslag hermed i supplerende høring. Det bemærkes, at lovforslaget er identisk med det tidligere udsendte lovforslag.

Bemærkninger bedes sendt til Transport- og Bygningsministeriets e-mail trm@trm.dk, med kopi til mbn@trm.dk, med henvisning til sagsnummer 2015-448.

Bemærkningerne skal være modtaget i Transport- og Bygningsministeriet senest den 14. august 2015.

Eventuelle spørgsmål kan i ugerne 30-31 (20. - 31. juli 2015) rettes til Marianne Bjørnkjær Nielsen på tlf. 41 33 79 20. I ugerne 32-33 (3. – 14. august 2015) kan eventuelle spørgsmål rettes til Christian Kauffeldt Løber på tlf. 41 86 55 77.

Lovforslaget lægges også på høringsportalen (www.hoeringsportalen.dk).

**Baggrund for lovforslaget**

Formålet med lovforslaget er at sikre tilgængelighed og et velfungerende samspil mellem transportformerne til og fra flyvepladser, hvis benyttelse til flyvning står åben for offentligheden, jf. § 55, stk. 1, i lov om luftfart, jf. lovbekendtgørelse nr. 1036 af 28. august 2013. Disse flyvepladser udgør vigtige komponenter af den centrale infrastruktur og forbinder de danske byer både nationalt og internationalt. Det er derfor afgørende at sikre både offentlighedens fri adgang til flyvepladserne, samt flyvepladsernes mulighed for at foretage den fornødne trafikledelse på deres områder.

Bl.a. på grund af miljø- og sikkerhedsmæssige forhold forbundet med drift af flyvepladser, hvis benyttelse til flyvning står åben for offentligheden, samt det forhold, at en flyveplads kræver stor arealanvendelse, er afstanden mellem flyvepladsens terminalområder og det opland, som flyvepladsen betjener generelt forholdsvis stor. God tilgængelighed til flyvepladser stiller derfor særlige krav til ankomst- og afgangsterminaler, adgangsveje og parkering.

Med henblik på sikring af et bredt udbud af muligheder for transport til og fra flyvepladsens terminalfaciliteter slår lovforslaget fast, at flyvepladser, hvis benyttelse til flyvning står åben for offentligheden, giver fri adgang fra offentlig vej, tog- og metroperroner til og fra ankomst- og afgangsterminaler.

Kravet om fri adgang omfatter alle former for trafik, herunder privat kørsel, kollektiv transport og erhvervsmæssig persontransport.

Med forventning om et fortsat stigende antal brugere af de omfattede flyvepladser, vil samspillet mellem kollektiv transport, taxi, private busser og private biler imidlertid fortsat blive mere komplekst. Lovforslaget sikrer derfor muligheden for, at flyvepladserne kan indføre ordninger for at organisere adgang for den erhvervsmæssige persontransport til og fra flyvepladsernes ankomst- og afgangsterminaler med henblik på at forbedre opsamlingen og afsætningen af passagerer og udnyttelse af flyvepladsens adgangsveje, opholdsarealer, faciliteter til parkering m.v. (såkaldte trafikledelsesordninger).

Uanset kravet om fri adgang, giver lovforslaget desuden mulighed for, at flyvepladserne kan indføre betaling for adgang for den erhvervsmæssige persontransport, herunder taxikørsel og buskørsel, til flyvepladsens ankomst- og afgangsterminaler. Betalingerne kan dog kun opkræves, i det omfang de fastsættes til dækning af omkostninger direkte forbundet med etablering og drift af en godkendt trafikledelsesordning.

Med venlig hilsen

Marianne Bjørnkjær Nielsen
Fuldmægtig